A BIZOTTSÁG HATÁROZATA
(2005. július 14.)
a TRACES rendszer bevezetéséről és a 92/486/EGK határozat módosításáról szóló 2004/292/EK határozat módosításáról
(az értesítés a C(2005) 2663. számú dokumentummal történt)
(EGT vonatkozású szöveg)
(2005/515/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 20. cikke (3) bekezdésére,
tekintettel az állat-egészségügyi behozatali eljárások számítógépesítéséről (Shift program) és a 90/675/EGK, 91/496/EGK, 91/628/EGK irányelv, illetve a 90/424/EGK határozat módosításáról, továbbá a 88/192/EGK határozat hatályon kívül helyezéséről szóló, 1992. július 13-i 92/438/EGK tanácsi határozatra (2) és különösen annak 12. cikkére,
mivel:
(1)
A TRACES rendszer bevezetéséről és a 92/486/EGK határozat módosításáról szóló, 2004. március 30-i 2004/292/EK bizottsági határozat (3) előírja, hogy 2005. június 30-tól a TRACES a Közösségbe belépő valamennyi termék közös állat-egészségügyi beléptetési okmányát tartalmazza.
(2)
A munkamennyiség jelentős növekedése miatt szükségessé vált vezeték nélküli hozzáférési rendszer rendelkezésre bocsátása és a TRACES, valamint a nemzeti rendszerek közti kapcsolatot teremtő interfész fejlesztése késedelmet okozott.
(3)
A tagállamoknak időre van szükségük ahhoz, hogy a szállítókat képzésben részesítsék annak érdekében, hogy aktívan részt vegyenek az adatoknak a TRACES-be való felvételében.
(4)
Következésképpen a Közösségbe belépő valamennyi termék beléptetési okmányának elérhetőségét kötelezővé tévő 2004/292/EK határozatban szereplő határidőt módosítani kell.
(5)
Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/292/EK határozat 3. cikkének (3) bekezdésében a „2005. június 30.” időpont helyébe a „2005. december 31.” időpont lép.
2. cikk
Ennek a határozatnak a tagállamok a címzettjei.
Kelt Brüsszelben, 2005. július 14-én.